《挽宋尚书余公二首》
宋代·方逢辰

扁舟一叶掠垂虹，因泛江莲得识公。
千里军民安席上，一年宾主坐春中。
斑催紫橐朝天近，梦到黄粱霍地空。
契阔真情言不尽，只将楚些寄东风。

作者简介：（1221—1291）宋严州淳安人，初名梦魁，字君锡，一作圣锡。方镕子。理宗淳祐十年进士第一。累官兵部侍郎，国史修撰。时宰相郑清之、贾似道擅权，逢辰力诋其非，称疾归。除吏、礼二部尚书，俱不拜。宋亡后，隐居蛟峰，授徒讲学，学者称“蛟峰先生”。元朝召之，坚辞不赴。尊崇朱熹，阐释孟子和程朱学派道德论。有《孝经解》、《易外传》、《尚书释传》、《学庸注释》、《蛟峰文集》。